مامۆستا کەلیموڵڵای تەوەحودی لە کتێبی «ترانە‌های کورمانجی خراسان» دا ٢٠٢ سێ‌خشتی بە وەرگێڕانی فارسییەوە، بۆ یەکەمجار کۆ کردووەتەوە. بە دوای ئەودا، کەسانێکی تریش دەستیان داوەتە کۆکردنەوەی سێ‌خشتییەکان و کارە پیرۆزەکەی مامۆستا تەوەحودیان درێژە پێداوە. ئەم سێ‌خشتییانە تا ڕادەیەک کاریان کردووەتە سەر روح و هەستی شاعیرانی کورمانجی خۆراسان، کە ئەوانیش سەرەڕای شێوازی نوێ، زۆر جار سۆزی دەروونی خۆیان هەر لەم قالبەدا دەردەبڕن. مامۆستا ئیسماعیلی حوسێن‌پوور لەم بەرهەمەی‌دا، هەستی خۆی لە ١٠٠ سێ‌خشتی‌دا دەرخستووە، کە بەم هۆیەوە تام و چێژێکی تەواو فۆلکلۆری هەیە و ئەگەر ناوی شاعیری بەسەرەوە نەبوایە، بە زەحمەت لەگەڵ ئاواڵ‌دووانە گەلەرییەکەی جیا دەکرایەوە. حوسێن‌پوور سێ‌خشتییەکانی بە هەر دوو شێوەی ئەلفوبێی عەرەبی و لاتین نووسیوە و لە دواییشدا بە فارسی وەریگێڕاون. پێشەکییەکی کوردیشی لە سێ لاپەڕەدا بۆ نووسیوە و لە هەشت لاپەڕەشدا کورتەیەکی خوێندنەوە و نووسینی کوردی بە هەر دوو ڕێنووس بۆ خوێنەرانی شی کردووەتەوە.